**Тэма: Абагульненне і сістэматызацыя ведаў па тэме “Назоўнік” у 6 класе**

**Мэта** *паўтарыць і замацаваць веды па тэме “Назоўнік”.*

**Задачы:**

***вучыцца знаходзіць назоўнікі ў сказах, тэксце, вызначаць іх граматычныя прыметы, сінтаксічную ролю;***

***удасканальваць арфаграфічныя навыкі;***

***умець выкарыстоўваць назоўнікі ў вуснай і пісьмовай мове.***

**Абсталяванне:** прэзентацыя; тэсты; карткі с заданнем; табліцы; мяч.

**Ход урока**

1. **Аргмомант**

**Настаўнік:** Сёння ў нашым класе праходзіць агляд ведаў па тэме: “Назоўнік”.

Дэвіз нашага ўрока ‑ словы Васіля Жуковіча:

*У акіяне слова ‑*

*Ані мяжы, ні донца.*

*Ёсць там адна аснова:*

*Праца*

*І праца бясконца.*

Добры дзень, мае шаноўныя. Я вітаю ўсіх вас на сваім уроку. Я рада бачыць вас у добрым здароўі, цудоўным настроі. Мне імпануюць вашы ўсмешкі. Бо няма нічога лепшага, чым чалавек, які ўсміхаецца. А ўсмешка, як вы ведаеце, працягвае жыццё. А зараз за працу. Уперад за ведамі!

**2. Вызначэнне вучнямі мэты ўрока.**

Я бачу, што ўсе падрыхтаваны да ўрока. На працягу многіх урокаў мы вывучалі тэму “Назоўнік”. Як вы думаеце, чым мы будзем займацца на ўроку?

*Вучні вызначаюць мэты ўрока: паўтарыць, замацаваць.*

**3**.**Узнаўленне засвоеных напярэдадні тэарэтычных ведаў**

Мы з вамі ўсё гаворым пра назоўнік.

А што ж гэта за часціна мовы? Назавіце агульнае значэнне, марфалагічныя прыметы і сінтаксічную ролю назоўніка*. (Вучні даюць адказы.)*

**4. Замацаванне ведаў, уменняў, навыкаў.**

А зараз, калі мы ўспомнілі асноўныя звесткі пра назоўнік, я прапаную вам **тэст.**

*Вучні выконваюць тэст і правяраюць адказы на экране (****узаемаправерка****).*

Здайце работы. Я іх прагледжу, і ў каго былі памылкі, той атрымае дадатковую дапамогу.

**Заданне 1**

Растлумачце, чаму назоўнікі, якія вы бачыце на слайдзе, у адным выпадку пішуцца з вялікай літары, а ў другім - з маленькай.

*Вера - вера, Раман - раман, Надзея - надзея, Колас - колас, Танк – танк.*

Адказы вучняў (назоўнікі, якія напісаны з вялікай літары ‑ уласныя, а з маленькай ‑ агульныя).

I варыянт. Складзіце сказы з агульнымі назоўнікамі.

II варыянт. Складзіце сказы з уласнымі назоўнікамі.

**Заданне 2**

|  |
| --- |
| **Размеркаваць назоўнікі ў табліцу: канкрэтныя, абстрактныя, зборныя, рэчыўныя.**  *Дом, радасць, калоссе, малако, нафта, насенне, сум, чалавек, камбайн, дабрыня, карэнне, аспірын.* |

Як вы думаеце, ці справіліся мы з гэтым заданнем? Ці дасягнулі нашай мэты? (Адказы вучняў.)

**Заданне 3**

**Нямы дыктант.**

Размяркуйце назоўнікі: 1-шы слупок ‑ адушаўлёныя, 2-гі слупок ‑ неадушаўлёныя.

Перш чым пачаць выконваць заданне, давайце вызначым, якія назоўнікі называюцца адушаўлёнымі, а якія неадушаўлёныя. (Вучні даюць адказы.) А зараз “нямы дыктант”. (На экране малюнкі: *лялька, акварыум, кветкі, гародніна, клоун, конь-цацка, школьныя прылады).* (Праверка задання.)

**Заданне 4**

**Гульня “Злаві назоўнік” ( з выкарыстаннем мяча)**

1) Як назваць жанчыну, якая носіць пошту? (паштальён)

2) Як назваць жанчыну, якая кіруе школай? (дырэктар)

3) Як назваць мужчыну, які доіць карову? (даяр)

4) Які часопіс з’яўляецца пасля дажджу? (“Вясёлка”)

5) Падбярыце пару другога роду да слова курыца. (певень)

6) Як назваць мужчыну, жанчыну, дзіця, якія любяць многа спаць? (соня)

7) Утварыце назоўнік жаночага роду ад слова прафесар. (прафесар)

8) Як назваць жанчыну, якая лечыць хваробу вачэй? (акуліст)

9) Як назваць адным словам назоўнікі: тыгр, мядзведзь, ліса, воўк? (звяры)

**Заданне для прысутных.**

Вы трошкі адпачніце, а я задам пытанне для прысутных.

Адзін вучань напісаў: *“У рыбоў няма зубоў”.* Другі паправіў: *“У рыбей няма зубей”.* Трэці закрэсліў і напісаў: *“У рыб няма зубоў”.*

Хто з іх напісаў правільна?

*Адказ: У рыб ёсць зубы.*

**Заданне 5**

Вызначце лік назоўнікаў. Зараз вы будзеце працаваць у групах.

1-я група будзе складаць назоўнікі, якія ўжываюцца толькі ў адзіночным ліку, 2-я група ‑ назоўнікі, якія ўжываюцца толькі ў множным ліку.

(Каля дошкі працуюць два вучні)

**Заданне 6**

Мы адправімся ў разведку.

Як вы думаеце, што мы будзем адшукваць? Правільна. Назоўнікі.

Кожны з вас выбера сабе назоўнік, і ўсё пра яго раскажа. Гэта значыць, вы павінны зрабіць марфалагічны разбор.

*Сонца ў лісцях бяроз, на мурожнай у росах траве,*

*Жаўруковаю песняй злятае на колас жытнёвы,*

*А ў матуліным сэрцы найвялікшае сонца жыве,*

*Найвялікшае сонца - мая беларуская мова.*

*Яўген Крупенька*

Выбарачныя адказы вучняў.(Два вучні каля дошкі)

**5. Рэфлексія.**

Зараз я прапаную вам звярнуцца да мэт нашага ўрока.

Ці ўсе запланаваныя задачы мы выканалі?

Што атрымалася?

А што не атрымалася?

*(Вучні даюць адказы.)*

**6. Падвядзенне вынікаў.**

Вось і падыходзіць да завяршэння наш урок. Урок праляцеў хутка, але я веру, што ён нікога не пакінуў абыякавым. Кожны з вас меў сёння маленькае выпрабаванне не толькі сваіх ведаў, але і свайго лёсу. Няхай у кожнага з вас застануцца ў душы прыемныя ўспаміны аб сённяшнім уроку і вялікае жаданне вывучаць родную мову. Кожны з вас атрымае адзнаку за працу на ўроку. Вы \_ малайцы. Дзякуй вам за працу.

І самае апошняе, што вы зробіце, запоўніце ліст самаадчування.

|  |
| --- |
| **Ліст самаадчування**  **1. Ці спадабаўся вам урок? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **2. На якую адзнаку працаваў настаўнік? \_\_\_\_\_\_\_\_\_\_\_\_\_\_\_\_\_\_**  **3. На якую адзнаку вы працавалі на ўроку? \_\_\_\_\_\_\_\_\_\_\_\_\_\_\_\_**  **4. Ацаніце ваш настрой на ўроку ў балах:**  **1, 2, 3, 4, 5, 6, 7, 8, 9 ,10** |